Jesuska Yaya Diospa wasinmanta llukshishkanwasha ñukanchi runankunawa purishpan wawayarishkanmanta pacha wisku runata rikurkanchi.
Chaypi Jesusta tapurkanchi:
Yachachik,
¿imamantataya kay runaka wisku wawayarishka,
yayankunapa uchanmantachu,
pay kikinpa uchanmantachu?
Chaypi Jesuska ñukanchita aynirka:
Chasna wisku wawayarishkanka mana kanchu pay kikinpa uchanmanta nima yayankunapa uchankunamantachu.
Payka wisku wawayarishka Yaya Dios atun yachayninwa ampishpan runakunata rikuchinanpa.
Kawsa kahushpanchira kachawak Yaya Diosta kasushpa kamachishkankunata rurananchi tiyan.
Wañushkanchiwasha nima imata atipashunchichu ruranata.
Yaya Diosta mana kasuk runakuna chawpipi kahushpaynira paykunarayku punchashina ali ruranakunata riksichikmi kani.
Chasna rimashkanwasha Jesuska allpapi tyukashpan allpawa chapushpan wiskupa ñawinpi kakurka.
Chaymanta rimarka:
Mayllakriy ñawikita runakunapa rurashkan Siloé yaku tantarinapi.
Chay Siloé ninayan kachashka.
Chaypi mayllarik rirka chay wiskuka.
Mayllarishpan chay wiskuka ampirirka.
Ña rikushpanna wasinma kutirka.
Chay kuchunpi kawsakkuna,
ñawpa kullkita tapuhushkanta rikukkunapas tapunakurkakuna:
¿Mana kay tiyarishpa kullkita tapupayarka?
Shukkunaka rimarkakuna:
Ari,
paymi.
Shukkunaka:
Mana paychu,
payshina rikurishpanpas nishpa rimarkakuna.
Chay wisku ampirishkaka rimarka:
Ari,
ñukami kani.
Chaypi payta tapurkakuna:
¿Imashnamantataya kunanka ña atipanki rikunata?
Paykunata aynirka:
Chay Jesús shutiyu runami llawsanta allpawa chapushkanwa ñawinipi kakushpan rimawarka:
Mayllakriy runakunapa rurashkan Siloé yaku tantarinapi nishpa.
Chayma rishpayni ñawinita mayllarkani,
chay ratulla rikurkanina.
Chaymantapas payta tapurkakuna:
¿Maypita chay kanta ampik runaka?
Payka aynirka:
Mana yachanichu maypichari kahun nishpa.
Jesús llawsanta allpawa chapushpan samana punchapi chay wiskuta ampirka.
Chay puncha nima pi atipapayanchu imata ruranata.
Chayrayku chay ampirishkata fariseokunama pusharkakuna.
Paykunapas payta tapurkakuna:
¿Imashnamantata kunanka atipanki rikunata?
Chay ampirishkaka aynirka:
Chay ampiwak runaka llawsanta allpawa chapushkanwa ñawinipi kakurka.
Chayta mayllak rirkani.
Kunanka rikuknami kani.
Shuk fariseokunaka rimarkakuna:
Chay kanta ampik runaka manami Yaya Diosmantachu mana samashkanrayku samana punchapi.
Shukkunaka paykunamanta rimarkakuna:
Uchasapa kamaka mana ruranata atipamachu karka tukuy chay nima ima uras rikushkanchita atun yachaywa rurashkankunata.
Chasnamanta mana shuk yuyayllawachu karkakuna.
Kutikashka chay ampirishkata tapurkakuna:
Rimashkanki pay kanta ampishkanta.
Chasna kashpanka ¿imatata kanka yuyarinki paymanta?
Ñukaka yuyarini payka Yaya Diospa yachayninwa rurak runa kananta nishpa aynirka.
Chaypi chay apunchikunaka mana kirishkakunachu ñawpa wisku kashkanta.
Chayrayku yayankunata kayachirkakuna.
Paktashpankuna paykunatapas tapurkakuna:
¿Kayka kanchu kikin wawaykichi?
¿Shutipachu wisku wawayarirka?
Chasna kashpan ¿imashnamantataya kunanka rikuk tukushka?
Chaypi yayankunaka aynirkakuna:
Ari,
kikin wawanchimi.
Shutipami wisku wawayarirka.
Mana yachanchichu imashnamantami rikuk tukushka,
nima yachanchichu pimi payta ampishka.
Pay kikinta tapuychi.
Ñami ruku kan.
Paymi kankunata rimanka.
Chasna rimarkakuna manchashpankuna tantarinanchi wasimanta wichuy tukunankunata.
Manara Jesús chay wiskuta ampishpan apunchikunaka runakunata rimarkakuna:
Maykan runakunami Jesusmanta rimanahun:
Chapahushkanchi Yaya Diospa Kachanan Kishpichik kan nishpa,
chay runakunatami tantarinanchi wasimanta wichushunchi.
Chayta yachashpankuna yayankunaka rimarkakuna:
Pay kikinta tapuychi.
Ñami ruku kan.
Paymi kankunata rimanka nishpa.
Chaypi apunchikunaka wisku ampirishkata kayachirkakuna kuti shamunanpa.
Paktamushpan rimarkakuna:
Kunan shuti Yaya Diospa puntanpi mana llullashpa shutipata rimay chay ampiwashka runa nishkaykimanta.
Ñukanchi yachanchi chay runaka uchasapa kananta.
Chay ampirishka runaka aynirka:
Mana yachanichu uchayuchu manachu nishpa.
Ñukaka yachanimi wisku kashkaynita,
kunanka rikuninami.
Chaypi kutikashka payta tapurkakuna:
¿Imashnata rurarka kanta ampinanpa wisku kashkaykimanta?
Chay wisku ampirishkaka aynirka:
Ñami kankunata rimashkani.
Rimashpaynipas manami kiriwankichichu.
¿Imaraykuta munankichi kutikashka rimanaynipa?
¿Kankunapas payta katinata munankichichu?
Chayta uyashpankuna yapa piñarishpa millaypata rimarkakuna.
Chaymantapas rimarkakuna:
Kanka kasunki chasna runata,
ñukanchika ali yachachik Moisés wañupa killkashkan Yaya Diospa kamachishkanllata kasunchi.
Moisesmanta yachanchi Yaya Dios payta rimashkanta.
Chay runamantaka nima imata yachanchichu.
Nima yachanchichu maymantachari shamushka.
Chay wisku ampirishkaka aynirka:
¿Imashnataya chasnaka kanka?
¿Ñukanchimanta pasa Yaya Diospa shiminta yachakukkuna kashpaykichitatachu mana yachankichi maymantami shamushka chay ñukata mana atipaypata rurashpa ampiwashka runaka?
Alita yachanchi Yaya Dioska mana uyanchu uchayu runakunataka,
ashwan uyanmi,
maykankunami payllata kushichishpa paypa munashkanta rurashpa kawsanahun.
Nima ima uras uyashkanchichu shuk runa wisku wawayarishka ampirishkanmanta.
Chay runa mana Yaya Diosmanta kamaka manami atipamachu karka kay mana atipaypata ruranata.
Chaypi shuk runa wisku wawayarishpan uchamanta chasna tukushkanta yuyarishpankuna payta rimarkakuna:
Wawayarishkaykimanta pacha uchasapami kanki.
Chasna kashpaykika ¿imashnataya ñukanchi yachachikkunataka yachachinayanki?
Chasna rimashpankuna tantarina wasimanta wichurkakuna.
Chasna wichushkankunata yachashpan Jesuska payta maskananpa rirka.
Chay wisku ampirishkata tarishpan tapurka:
¿Sinchikunkichu Yaya Diospa Kachashkan Runapi?
Chaypina aynirka:
Rimaway wawki,
¿pitaya chay runaka paypi sinchikunaynipa?
Jesuska aynirka:
Ñami rikushkanki chay runataka,
ñukami kani maykanwami kwintahunki.
Chaypina paypa puntanpi kunkurirka.
Kunkurishpan rimarka:
Kunan shuti kanpi sinchikuni shutipa Amuyni kanki.
Jesuska rimarka:
Ñukaka kay allpama shamushkani runakunata riksichinaynipa imashnami kanahun Yaya Diospa rikushkanpi.
Tiyan shuk mana alita rurak runakuna wiskushina Yaya Diospa shiminta mana riksikkuna.
Chay runakunata yachachishpa yanapashami alita rikuk runakunashina Yaya Diospa shiminta riksik tukunankunapa.
Shuk runakuna tiyan alita rikuk runakunashina Yaya Diospa shiminta riksik kanankunata yuyarikkuna.
Paykunaka shutipa wiskushinami Yaya Diospa shiminta mana asirtashpa kiparinkakuna.
Chayta uyashpankuna kuchunpi kahuk fariseokunaka tapurkakuna:
¿Kanka rimankichu ñukanchipas wiskushina kahushkanchita?
Jesuska paykunata aynirka:
Shuk wiskushina kankichimaka Yaya Diospa shiminta mana riksishpa,
nima pi kankunamanta mana ali kashkaykichita rimak rinmachu.
Kankunaka mana asirtashpaykichipas rikuk runakunashina kanchi Yaya Diospa shiminta riksik nishpa rimankichi.
Chasna yanka rimashkaykichirayku uchaykichika manana llakichiypanachu.